stent
Stent, endoprotese, oprindelig betegnelsen for aftryk af tænder udført i et hærdende materiale.
Siden 1960'erne er betegnelsen anvendt om små, slanke rør af plastic eller metalnet, der anbringes i blodkar, luftrør, galdeveje e.l. for at holde disse åbne ved sygdomme, der medfører forsnævring (stenose) af dem. Ved gulsot pga. stenose af galdegangen fremkaldt af tryk fra en leversvulst kan indlæggelse af en stent i galdegangen holde denne åben (se galdevejssygdomme). Ved åreforkalkning i hjertets kranspulsårer (se hjertekransåresygdomme) eller i benenes pulsårer (se blodkarsygdomme) kan der indlægges en stent for at holde pulsåren åben efter en ballonudvidelsesbehandling.